ΚΑΝΟΝΙΣΜΟΣ (ΕΟΚ) αριθ. 729/93 ΤΗΣ ΕΠΙΤΡΟΠΗΣ της 29ης Μαρτίου 1993 για την τροποποίηση του κανονισμού (ΕΟΚ) αριθ. 2892/92 περί της εφαρμογής ελάχιστης τιμής κατά την εισαγωγή κατεψυγμένων μαύρων φραγκοστάφυλων καταγωγής Πολωνίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1333/92 του Συμβουλίου της 18ης Μαΐου 1992 για το καθεστώς εφαρμογής της ελάχιστης τιμής κατά την εισαγωγή ορισμένων κόκκινων φρούτων καταγωγής Ουγγαρίας, Πολωνίας και Τσεχοσλοβακίας (1), και ιδίως το άρθρο 2,

Εκτιμώντας:

ότι το άρθρο 4 του κανονισμού (ΕΟΚ) αριθ. 1498/92 της Επιτροπής της 10ης Ιουνίου 1992 περί των λεπτομερειών εφαρμογής του καθεστώτος ελάχιστης τιμής κατά την εισαγωγή ορισμένων κόκκινων φρούτων καταγωγής Ουγγαρίας, Πολωνίας και Τσεχικής και Σλοβακικής Ομοσπονδιακής Δημοκρατίας και περί καθορισμού των ελάχιστων τιμών εισαγωγής που εφαρμόζονται έως τις 31 Μαΐου 1993 (2), όπως τροποποιήθηκε τελευταία από τον κανονισμό (ΕΟΚ) αριθ. 268/93 (3), προβλέπει την εκ μέρους της Επιτροπής θέσπιση των μέτρων που είναι αναγκαία όταν δεν τηρείται η ελάχιστη τιμή εισαγωγής-

ότι με τον κανονισμό (ΕΟΚ) αριθ. 2892/92 (4), όπως τροποποιήθηκε από τον κανονισμό (ΕΟΚ) αριθ. 3789/92 (5), η Επιτροπή έθεσε σε εφαρμογή, μέχρι τις 31 Μαρτίου 1993, ελάχιστη τιμή κατά την εισαγωγή κατεψυγμένων μαύρων φραγκοστάφυλων καταγωγής Πολωνίας- ότι, βάσει των πληροφοριών που έλαβε η Επιτροπή, είναι σαφές ότι η ανά μονάδα αξία των κατεψυγμένων μαύρων φραγκοστάφυλων καταγωγής Πολωνίας που υπάγονται στον κωδικό Taric 0811 20 39 * 10 παρέμεινε, κατά μέσο όρο, κατά την τρίτη περίοδο των τριών μηνών της περιόδου εμπορίας, πολύ κατώτερη της ελάχιστης τιμής εισαγωγής που καθορίζεται από τον κανονισμό (ΕΟΚ) αριθ. 1498/92- ότι, αντιθέτως, η ανά μονάδα αξία των κατεψυγμένων μαύρων φραγκοστάφυλων καταγωγής Πολωνίας που υπάγονται στον κωδικό Taric 0811 20 39 * 90 είναι, κατά μέσο όρο, κατά την τρίτη περίοδο των τριών μηνών, ανώτερη από την ελάχιστη τιμή εισαγωγής που καθορίζεται από τον κανονισμό (ΕΟΚ) αριθ. 1498/92- ότι κρίνεται, επομένως, σκόπιμο να διατηρηθεί η απαίτηση για ελάχιστη τιμή για μια περίοδο δύο μηνών για τα κατεψυγμένα μαύρα φραγκοστάφυλα που υπάγονται στον κωδικό Taric 0811 20 39 * 10 και να καταργηθεί η απαίτηση αυτή για τα κατεψυγμένα μαύρα φραγκοστάφυλα που υπάγονται στον κωδικό Taric 0811 20 39 * 90,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2892/92 τροποποιείται ως εξής:

1. Στο άρθρο 1, το πρώτο εδάφιο αντικαθίσταται από το ακόλουθο κείμενο:

"Κατά την εισαγωγή στην Κοινότητα κατεψυγμένων μαύρων φραγκοστάφυλων που υπάγονται στον κωδικό ΣΟ ex 0811 20 39 (κωδικός Taric 0811 20 39 * 10), καταγωγής Πολωνίας, εισπράττεται εξισωτική εισφορά ίση προς τη διαφορά μεταξύ της ελάχιστης τιμής εισαγωγής, όπως αυτή ορίζεται στο παράρτημα του κανονισμού (ΕΟΚ) αριθ. 1498/92, και της τιμής εισαγωγής."

2. Στο άρθρο 6, η ημερομηνία "31 Μαρτίου 1993" αντικαθίσταται από την ημερομηνία "31 Μαΐου 1993".

Άρθρο 2

Ο παρών κανονισμός αρχίζει να ισχύει την 1η Απριλίου 1993."

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 145 της 27. 5. 1992, σ. 3.

(2) ΕΕ αριθ. L 158 της 11. 6. 1992, σ. 15.

(3) ΕΕ αριθ. L 30 της 6. 2. 1993, σ. 53.

(4) ΕΕ αριθ. L 288 της 3. 10. 1992, σ. 14.

(5) ΕΕ αριθ. L 383 της 29. 12. 1992, σ. 102.